Morten Bødskov (S), 2009-01-13:
Der er krise i dansk og international økonomi, og truslerne om en tilbagegang i dansk økonomi er nu mangedoblet af en altomfattende finansiel international krise.
Hver dag mister flere hundrede danskere deres arbejde, ordrebøgerne er tomme nu, væksten styrtdykker, og ingen ved, hvornår krisen egentlig stopper.
Den langsigtede holdbarhed i dansk økonomi er med andre ord under pres, ikke kun fra et midlertidigt voldsomt internationalt økonomisk tilbageslag, men også af en fejlslagen økonomisk politik fra regeringens side.
Igennem 7 fede år har bankerne og andre spændende mennesker fået frit løb.
Bare det gik fremad, så gik det godt.
Kæmpe skattelettelser har pumpet dansk økonomi til bristepunktet - ingen plads til flere eller større investeringer i vores skoler, daginstitutioner eller forbedring af velfærden, kun større skattelettelser.
Efter snart 15 års konstant økonomisk fremgang burde 7 års regeringsansvar være nok til at sikre en langsigtet økonomisk holdbar udvikling i Danmark og et markant løft i velfærden.
Men forhold, som kunne have polstret Danmark til krisen og sikret en stærkere, langsigtet økonomisk holdbarhed, er svigtet.
Store ufinansierede skattelettelser har slået et kæmpe hul i kassen.
Regeringens økonomiske politik hænger ikke sammen.
Investeringer i infrastrukturen, busser, tog og veje ligger på et meget lavt niveau, på trods af at alle ved, at øget mobilitet i samfundet fremmer vækst og beskæftigelse og er til klar gavn for den samlede samfundsøkonomi.
I Socialdemokratiet vil vi ikke stiltiende se på, at dansk økonomi nu går i knæ, og at lav vækst og stigende arbejdsløshed nu sætter sig i et varigt økonomisk holdbarhedsproblem for dansk økonomi.
Med velfærdsaftalen i sommeren 2006 tog Socialdemokraterne sammen med et bredt flertal i Folketinget et stort ansvar for at fremtidssikre dansk økonomi.
Med ændret tilbagetrækning fra arbejdsmarkedet var grunden lagt for en langtidsholdbar udvikling af dansk økonomi.
Før folketingsvalget uddelte VKO store ufinansierede skattelettelser, og resultatet er nu et hul på knap 14 mia. kr. i kassen.
Det var på grund af det hul i kassen, regeringen mente, at dagpengene skulle halveres - altså for at fylde hullet op.
Med andre ord: De arbejdsløse skulle betale for de riges skattelettelser, og det kan faktisk kun være hullets størrelse i kassen, som bringer regeringen til det standpunkt, at i en tid, hvor arbejdsløsheden fordobles, vil regeringen halvere dagpengene.
Det er fuldstændig absurd.
Vi skal undgå økonomisk nedgang, og at en altomfattende økonomisk krise sætter sig i varige forringelser af dansk økonomi og velstand.
Derfor har Danmark behov for en ny vækstpakke, som øger de offentlige investeringer, så arbejdspladser kan fastholdes nu og her; som forbedrer mulighederne for at etablere virksomheder; som omlægger skattesystemet, så skatten sættes ned på arbejde, skattehuller lukkes, og vi får en stærkere grøn profil i vores skattesystem; som stopper besparelserne på uddannelserne, så vi sikrer, at folk nu og på sigt kommer hurtigere igennem uddannelsessystemet, og flere får en kompetencegivende ungdomsuddannelse; og ikke mindst til sidst som øger mulighederne for at blive længere tid på arbejdsmarkedet ved at styrke incitamenterne for den enkelte til at blive længere, sætte ind mod nedslidning og sikre en styrkelse af den løbende opkvalificering af vores arbejdskraft, således at vi står rustet til fremtiden.
Samtidig skal vi sikre, at vores virksomheder lige nu får den nødvendige kapital tilført og ikke bliver fanget i den kapitalkreditklemme, som tidligere har været omtalt.
Et nyt syn på, hvad der kan fremme holdbar vækst og beskæftigelse, et nyt syn på værdien af offentlige investeringer vil styrke holdbarheden og forbedre den langsigtede holdbarhed i dansk økonomi og ikke mindst også forbedre velstanden.
De tider, hvor regeringen kunne camouflere en uansvarlig økonomisk politik bag store indtægter fra pensionsafkast og fra olien i Nordsøen, er nu forbi.
Fortsætter regeringen sin hidtidige vej med stadig større ufinansierede skattelettelser, ja, så er recepten klar: Større nedslidning af velfærden, større hul i kassen og varige skader på holdbarheden i dansk økonomi.
Det skal vi undgå.